పిల్లలు కోహ్లిని ఫాలో అవుతారని భయం: ద్రవిడ్
TNN| Oct 30, 2017, 04.31 PM IST
కోహ్లితో అభిప్రాయ బేధాల కారణంగా టీమిండియా కోచ్‌గా అనిల్ కుంబ్లే తప్పుకోవడంపై రాహుల్ ద్రవిడ్ స్పందించాడు. జంబోతో కలిసి ఆడిన ద్రవిడ్ మీడియాతో మాట్లాడుతూ ఇది దురదృష్టకరమైన సంఘటన అన్నాడు. నాకు తెలిసినంత వరకూ భారత్‌కు కుంబ్లే ఎక్కువ టెస్టు విజయాల్ని అందించాడు. అతడో లెజెండ్ అని కితాబిచ్చాడు. కోచ్‌ల కంటే ఆటగాళ్లే శక్తివంతులు, మేం ఆడినప్పుడు కూడా అంతే. వారికి నచ్చకపోతే కోచ్‌లను తప్పిస్తారని ఇండియా-ఏ జట్టు కోచ్‌గా వ్యవహరిస్తున్న ద్రవిడ్ తెలిపాడు. అండర్-19, ఇండియా-ఏ జట్ల కోచ్ బాధ్యతల నుంచి ఏదో ఒక రోజు నేను తప్పుకోవాల్సి వస్తుందని తెలుసు. కాకపోతే అది సరైన పద్ధతి ప్రకారం జరగాలని మిస్టర్ డిపెండబుల్ అభిప్రాయపడ్డాడు.
విరాట్ కోహ్లి చాలా దూకుడుగా వ్యవహరిస్తాడు. అతడిలా నేనేందుకు ఆడలేకపోయా అని చాలా మంది అడుగుతుంటారు. కానీ అది నాకు సరిపడదు. ‘ఒక్కొక్కరిది ఒక్కో తరహా. అదే రహానే చూడండి ఎంత కామ్‌గా ఉంటాడో. ఆస్ట్రేలియాతో సిరీస్‌కు ముందు కోహ్లి చాలా ఆవేశంగా మాట్లాడాడు. మొదట నాకు ఇబ్బందిగా అనిపించింది. కానీ కోహ్లి ఆ సిరీస్‌ను సీరియస్‌‌గా తీసుకున్నాడని, మైదానంలో మాటలకు దిగడం వల్ల అతడు మరింతగా రాణిస్తున్నాడని తర్వాత అర్థమైందని చెప్పాడు. ఆ దూకుడు విరాట్ రాణించడానికి ఉపయోగపడుతుంద’ని మిస్టర్ డిపెండబుల్ చెప్పాడు
కాకపోతే నేటి తరం పిల్లలు విరాట్‌ను గుడ్డిగా అనుకరించే ప్రమాదం ఉందనేది నా భయం. అది వారికి నప్పుతుందా లేదా అని చూడకుండా కోహ్లిని ఫాలో అయితే ఇబ్బంది పడతారని ద్రవిడ్ తెలిపాడు. ఎప్పుడు రిటైర్ అవుతాడనే విషయాన్ని ధోనీకే వదిలేయాలని సూచించాడు.